Posts Tagged ‘Hans Pienaar’
Andries Bezuidenhout. ŉ Kykie deur ŉ visoog na Digkyk
Vanoggend ŉ draai in Melville gaan maak om van nader na Digkyk te kyk – werke deur Hans Pienaar en Charl-Pierre Naudé, laasgenoemde as beeldende kunstenaar onder die naam Jan Kolonie Hoenderdief. Die uitstalling is in een van die winkels – op die oomblik nie deur kasregisters beset nie – in “Ou” Melville (in die foto hier onder). Dit het my ŉ bietjie aan Berlyn laat dink; ou geboue met leë ruimtes wat deur kunstenaars gebruik word vir uitstallings en opvoerings. Melville het juis ŉ kroeg met die naam Berlin gehad, maar dié is nie meer daar nie.
Wopko Jensma-galery in Melville (maar die busbankie is leeg)
Hans Pienaar se deel van die uitstalling is kleurfoto’s; elk met ŉ gedig wat met die foto in gesprek tree. Die gedig laat ŉ mens anders na die foto kyk. Die vooraansig van ŉ huis in Namibië word ewe skielik ŉ gesig, die slot aan die deur ŉ druppel snot. Die foto’s is reg oor die wêreld geneem, van die noorde van Noorweë, tot in Suid-Afrika.
Hans Pienaar: Foto's met gedigte
Vir my is een van die mooistes ŉ foto van ŉ advertensie teen ŉ muur in Vrededorp. Die gestileerde advertensie met beelde van antieke ruïnes staan in kontras met die verval gebou en sypaadjie. Die gedig daarmee saam is “Ark”:
Die plaveisel is opgebreek. Geen
bouval is per toeval. Hulle sal
een van die dae begin grawe onder
die spore van motore en allerlei
ontdek: Fondamente, rysmierneste
en imperiale reste. En rof gebytel:
Reeds die tekens na monumentale
bestemmings in die hope afval
Hans Pienaar: Ark
Charl-Pierre Naudé se “metafoorposse” werk met kort sinsnedes – meestal in beide Afrikaans en Engels – wat met digitaal gemanipuleerde sketse deur die kunstenaar kombineer word. Soms bots beeld en woord. ŉ Nuwe betekenis kom só tot stand. Daar is byvoorbeeld een van ŉ grot met vlieërs in. Onderaan staan: “Batty Cave”. Skielik lyk die vlieërs soos lawwe vlermuise.
Jan Kolonie Hoenderdief se metafoorposse
Een van my gunstelinge is die een hier onder:
Jan Kolonie Hoenderdief: Tiek tok...
My kamera se visoog kan nie reguit lyne sien nie, helaas. Gaan maak gerus ŉ draai. Die uitstalling se deur word soggens om 10:30 oopgesluit en bly oop tot in die aand – ek dink 20:00 – sodat Melville se vroeër nagdiere kan ook ŉ kans kry om daarna te kyk. Die werke is te koop. Tot 30 Oktober.
Tags: Charl-Pierre Naudé, Digkyk, Hans Pienaar, Jan Kolonie Hoenderdief
Posted in Binneblik, Blogs | Comments Off on Andries Bezuidenhout. ŉ Kykie deur ŉ visoog na Digkyk
Hans Pienaar. Digkyk / Eye poetry
Die uitstalling Digkyk/Eye Poetry, wat deel was van die Melville Poetry Festival die naweek, duur nog tot 30 Oktober in die “Wopko Jensma”-winkel in Sewende Straat, Melville (reg langs DVDGurus, tussen 3de en 4de Laan). Soos Jensma se werk, gaan Hans Pienaar se fotogedigte en Charl-Pierre Naude (Jan Kolonie Hoenderdief) se metafoorposse oor die integrering van teks en beeld.
As ‘n mens die tyd afstaan om ‘n goeie foto te “lees”, sien jy nuwe dinge wat nie met die eerste oogopslag altyd waarneembaar is nie. Hoewel dit op die oog af lyk of foto’s en gedigte nie by mekaar hoort nie, wys Pienaar se fotogedigte hoe die lesing van ‘n foto aangehelp en verruim word deur ‘n gedig met die lesing te integreer.
Pienaar het self die foto’s geneem op reise die wêreld deur as joernalis, van Melville se agterplase tot Timboektoe en Tromso, die mees noordelike stad. Die gedigte het ontstaan uit die kursoriese notas by die foto’s.
Naude is al geruime tyd besig met sy “metafoorposse” en het van hulle tydens verskeie kunstefeeste versprei. Hy werk met epigrammatiese sinsnedes en/of enkele woorde, waarby hy sy eie kleurvolle tekeninge gemaak het.
Tags: Charl-Pierre Naudé, Hans Pienaar
Posted in Brieweboks | Comments Off on Hans Pienaar. Digkyk / Eye poetry
Posted in Resensies | 16 Kommentare »